Krybbespil

Tilbage til Betlehem

Af Alice Kjøller Skovenborg

Introduktion til *Tilbage til Betlehem*

**Forord**

Krybbespillet *Tilbage til Betlehem* fortæller helt enkelt juleevangeliet i fire scener.

Vi hører om, hvordan Maria skal føde barnet, Jesus. Maria og Josef rejser til Betlehem, hvor hyrderne og de tre visemænd ser barnet i stalden.

Undervejs i krybbespillet møder vi tre børn, som af ukendt årsag er havnet midt i fortællingen.

Der er mulighed for, at I kan udvide deres replikker, og eleverne kan stille sig spørgsmålet/bruge deres fantasi/undre sig: ”Hvad ville de spørge hyrderne og de tre vise mænd om, hvis de mødte dem?”

Der er forslag til sange, som kan inddrages undervejs i stykket.

Krybbespillet er skrevet på baggrund af bibelteksterne fra Den autoriserede Bibel, 1992:

Matt 2,1-12 *De vise mænd*

Luk 1,26-38 *Bebudelsen af Jesu fødsel*

Luk 2,1-20 *Jesu fødsel*

**Målgruppe**

2.-3. klasse.

**Fællesmål**

Dansk – det talte sprog (trinmål efter 2. klasse):

* fremlægge, referere, fortælle og dramatisere.
* improvisere og eksperimentere med kropssprog og stemme.

Dansk – sprog, litteratur og kommunikation (trinmål efter 2. klasse):

* udtrykke sig i billeder, lyd og tekst samt i dramatisk form.

Kristendomskundskab – bibelske fortællinger (trinmål efter 3. klasse):

* tale med om indholdet af de bibelske fortællinger.
* gengive udvalgte bibelske fortællinger på forskellig vis.

Kristendomskundskab – kristendommen og dens forskellige udtryk i historisk og nutidig sammenhæng (trinmål efter 3. klasse):

* samtale om, hvad kirke og kristendom er *(fx samtale om de kristnes jul).*

**Rekvisitter**

Lad scenebaggrunden være neutral, hvor der er placeret en stor stjerne midt på baggrunden.

Fortælleren går ind midt på scenen for at markere sceneskiftet og præsentere den nye scene.

Find rekvisitter og påklædning, som passer til de medvirkende. Prøv at lade eleverne finde frem til, hvilket tøj der bedst kunne bruges til deres rolle. Hvordan ligner de mennesker fra Bibelens tid?

**Sang og musik**

Indledningen af Bachs juleoratorium: Bach, J. S.: Weihnachtsoratorium (Christmas Oratorio) *(Når nutidens børn kommer ind).*

Händels Messias: Halleluja *(Hvor englene vækker h**yrderne).*

Udpluk af ”Et barn er født i Betlehem”, Den Danske Salmebog nr. 104 og ”Dejlig er den himmel blå”, Den Danske Salmebog nr. 136.

Sange ”Maria og Englen”, ”Augustus – kejseren i Rom” og ”Hyrdesang” fra:

Børnenes Computerbibel af Johannes Møllehave, Det Danske Bibelselskab, 1998.

Børnenes Computerbibel: noder og vejledning af John Søndergaard, Det Danske Bibelselskab, 2000.

Lad cd’en med børnekoret køre for fuld udblæsning, og lad så børnene synge med, så godt de kan.

**Medvirkende**

Der er mange medvirkende i dette krybbespil. Alt efter klassens elevtal kan rollerne deles eller samles.

Fortæller – kan deles ud på flere:

Maria:

Josef:

Gabriel:

Engel 1:

Engel 2:

Engel 3:

Hyrde 1:

Hyrde 2:

Hyrde 3:

Hyrde 4:

Hyrde 5:

Hyrde 6:

Barn 1:

Barn 2:

Barn 3:

Vismand 1:

Vismand 2:

Vismand 3:

Scene 1: **Englen og Maria**

*Maria sidder og syr. Englen Gabriel kommer ind. Maria bliver forskrækket – rejser sig.*

Gabriel: Du skal ikke være bange. Du skal føde en søn, og du skal give ham navnet

Jesus. Han skal blive en stor konge. Den største konge, der nogensinde skal fødes her på Jorden.

Maria: Jeg er Herrens tjenerinde. Lad det ske, som du har sagt.

*Fortæller læser digtet ”Maria og Englen”.*

*Maria og Gabriel ud.*

# Scene 2: Hyrderne på marken

*Hyrderne ind. De ligger og sover på scenen.*

**Fortæller:** Tiden går – ja, der er gået næsten ni måneder. Maria skal snart føde sit barn. Kejser Augustus har bestemt, at hans rige skal tælles.

Alle skal rejse til den by, hvor deres slægt stammer fra. Maria og Josef rejser derfor til Betlehem. Men før vi møder dem, skal vi en tur ud på markerne omkring Betlehem.

*Hyrderne ligger og sover. Hyrde 1 sidder op og ser sig omkring.* *Hyrde 2 snorker.*

Hyrde 1: *(Rusker i Hyrde 2).*

Hold op med at snorke. Man kan jo ikke tænke!

Hyrde 2: *(Sætter sig op).*

Jeg vidste ikke, at du kan tænke.

Uh, hvor er det koldt *(gnider sig i hænderne og puster i dem).*

Hyrde 1: Koldt, ja. Men har du set alle stjernerne? Prøv at se den der *(peger).*

Jeg synes ikke, jeg har set den før.

Hyrde 2: Stjerne mig her og stjerne mig der. Du tænker da heller aldrig på andet end stjerner.

Lad os nu få sovet lidt.

*Hyrderne lægger sig ned og sover. Bachs Christmas Oratorio* *afspilles.*

*Lidt efter kommer tre børn fra nutiden ind.*

Barn 1: Hej med jer!

*Hyrde 1 og 2 farer op og rusker i de andre. Hyrderne rejser sig overrasket op.*

Hyrde 4: Drømmer jeg? *(Kniber sig i armen).*

Av, jeg er vågen!

Barn 2: Hej! Hvad laver I her på en mark? Sover I her?

Hyrde 3: Jeg vil nu hellere spørge: ”Hvem er I, og hvor kommer I fra?”

Barn 3: Vi er taget tilbage i tiden. Spørg mig ikke hvordan, men her er vi altså.

Hyrde 4: Det lyder meget mærkeligt, og I ser også meget mærkelige ud. Hvad er det for noget underligt tøj, I har på?

Barn 3: Jeg synes nu, det er jer, som ser mærkelige ud. I ligner nogen, vi har hørt om i kristendomstimen.

Hyrde 1: Kristendomstime?? Hvad snakker du om? Men jeg kan da godt fortælle, hvad vi laver. Vi er hyrder. Vi vogter får for folk inde i Betlehem.

Barn 1: Åh! Det lyder spændende!

Hyrde 3: Spændende? Nej, du kan tro nej! Det er hårdt arbejde, det her.

Hyrde 4: Ja, og det værste er, at der ingen er, som regner os for noget.

Hyrde 3: Nej, vi er nærmest ingenting og meget fattige. Vi har ikke råd til at købe en

Mark eller noget som helst.

Barn 2: Det er synd for jer. Kan I ikke bare være arbejdsløse – eller sådan noget?

Hyrde 2: Hvad mener du? – Arbejdsløs! Hvad er det?

Nå, men jeg kan godt sige dig, at jeg er glad for, at jeg ikke er i Betlehem. Der er mennesker overalt.

Hyrde 3: Ja, hjemme hos os er der folk fra Nazaret og fra Jerusalem. Det er et værre

roderi.

Barn 2: Det kunne jeg godt tænke mig at se. Lad os tage et smut til Betlehem.

Barn 1: Ja, kom, vi smutter. Hej med jer!

*Børnene går ud. Bachs Christmas Oratorio* *afspilles.*

Hyrde 4: Smutter? Sikke nogle mærkelige børn.

Men lad os nu få lidt søvn.

*Hyrderne lægger sig.*

*Händels Messias: Halleluja afspilles.*

*Lidt efter kommer englene frem. Hyrderne sætter sig forskrækket op. De lægger sig på knæ med hovedet i hænderne.*

Hyrde 2: *(Rokker frem og tilbage).*

Det er ude med os. Vi skal dø!

Engel 1: Frygt ikke! Se, jeg forkynder jer en stor glæde, som skal være for hele folket.

Engel 2: I dag er der født jer en frelser i Davids by.

Engel 3: Han er Guds søn. Dette er tegnet, I får. I skal finde et barn, som er svøbt og ligger i en krybbe.

**Sang: Et barn er født i Betlehem**

Vers 1: Et barn er født i Betlehem… (*alle).*

Vers 2: En fattig jomfru sad i løn… *(Engel 1).*

Vers 3: Han lagdes i et krybberum… *(alle).*

Fortæller**:** Aldrig har hyrderne hørt eller set noget lignende. De har i mange år hørt om en konge, der skulle komme. Han siges at skulle være den største konge nogensinde på Jorden. Er det virkelig ham, som nu er født i Betlehem? Og alle de engle! Det virker næsten som en drøm, men det er virkelighed for hyrderne.

Hyrde 5: Kom, lad os gå til Betlehem og se det, englene har fortalt.

Hyrde 6: Ja, lad os se at komme af sted. Kom!

*Hyrderne går ud.*

# Scene 3: Maria og Josef får besøg i stalden

*Maria og Josef sidder i stalden med barnet.*

Fortæller: Hvad vil hyrderne få at se i Betlehem? Et barn, ja! Men ikke bare et almindeligt barn. De vil møde Himlens kongesøn – Guds søn.

Vi møder igen Maria. Denne gang sammen med Josef. De har travlt med at tage sig af deres nyfødte barn. Ja, omgivelserne er jo ikke de flotteste. Det eneste sted, de kunne få lov at komme ind, var denne stald – alle andre havde ikke plads. Det har været en lang og besværlig rejse.

Josef: Det var godt, vi fik lov til at være i stalden. Her er da varmt og godt.

**Sang: Augustus – kejseren i Rom**

Alle synger med på omkvædet *Vi fejrer jul...*

*Hyrderne kommer ind. Standser lidt væk fra stalden.*

Hyrde 6: Se at få lidt fart på. Vi skal finde det barn.

Hyrde 5: Jeg tror, det er her.

Hyrde 6: Jamen, det er jo en stald! Tror I, det kan være rigtigt.

Hyrde 5: Lad os nu bare gå ind og se efter.

*Hyrderne går hen til stalden.*

Josef: Kom indenfor.

*Hyrderne knæler.*

Fortæller:Og hyrderne fortalte Josef og Maria om alt det, englene havde sagt. Maria gemte ordene i sit hjerte. Hun ville aldrig glemme dem. Og hyrderne, de får deres egen sang.

**Hyrdesang: Tre hyrder sover - én står vagt**

# Scene 4: Maria og Josef får besøg af de tre vise mænd

Fortæller Og imens langt væk i Østerland har nogle kloge hoveder studeret stjerner. De har fundet en ny stjerne på himlen. Det er en stjerne, som de har læst om i gamle skrifter – De har læst, at når den viser sig på himlen, er der født en kongesøn.

De skynder sig af sted for at tilbede barnet og for at give gaver til ham.

**Sang: Dejlig er den himmel blå** (vers 3 og 4).

*De tre vismænd begynder at gå, mens der synges. De kommer bagfra i lokalet og har gaverne i hånden.*

Fortæller I Israels land var de vise mænd en tur på slottet for at spørge kong Herodes om barnet. Det skulle de ikke have gjort, men det er en anden historie, som I må høre om en anden gang. Nu er de på vej til Betlehem.

*Midt i salen standser vismændene.*

Vismand 1: Se, der er stjernen. Så er vi er på rette vej.

*Går videre. De vise mænd går lidt ud til siden, og de tre børn går op på scenen. Bachs Christmas Oratorio* *afspilles.*

Barn 3: Jeg gider snart ikke være her mere. Man er jo ved at træde på folk. De ligger eller sidder overalt.

Barn 2: Ja, skal vi ikke tage hjem? Det var sjovt at møde hyrderne, men det her – det er bare for meget. Jeg tror også snart, der er julekalender i fjernsynet.

*Vismændene kommer ind.*

Barn 1: Hej, gutter, kom herover.

Barn 3: Er du gal! Sådan taler man ikke til dem. Kan du ikke se, de er meget fornemme? Se på mig! *(Bukker).*

Høje herrer, vær hilset. Må jeg have lov at spørge: ”Hvor kommer I fra?”

Vismand 2: Vi kommer fra Østerland.

Vismand 3: Ja, og vi har set kongebarnets stjerne.

Vismand 1: Vi er kommet for at tilbede det og give det gaver.

Barn 2: Gaver! Det lyder spændende. Det er ligesom juleaften. Må vi komme med?

Vismand 2: Ja, hvis I holder jer i baggrunden.

Vismand 3: Kom, vi går.

*Vismænd og børn går rundt.*

Vismand 3: Det må være der!! Stjernen står lige over huset.

Vismand 2: Endelig er vi her. Kom, lad os gå ind.

*Vismændene går ind i stalden, knæler og giver gaver – mens sangen om de tre vise mænd synges.*

**Sang: De tre vise mænd**

Alle står op og synger.

Barn 1: Nå, vi må hellere se at komme hjem

Barn 2: Ja, vi hører ligesom ikke til her.

Barn 3: Men hvert år til jul bliver der fortalt om Jesus i hele verden. Det er nok også derfor, vi har hørt om ham.

**Sang: Dejlig er den himmel blå** (vers 7).

**Afslutningssang: Augustus, kejseren i Rom**